‘કુમાર’માં પહેલવાનોના પરિચયની લેખમાળા પછી ‘અખાડો’ નામની એમની વ્યાયામવિષયક લેખમાળા આવતી. પછી પ્રકૃતિજગતમાં પડ્યા અને એ સૃષ્ટિના વિસ્તારોને આંબતા થયા એટલે ‘ખભે ખડિયો’ના નામે એમણે આ બધાની પીરસણી કરી. લેખક તરીકે ઉપનામ રાખ્યું ‘વનેચર’. ઉપરાંત આડત્રીસની સાલમાં ગુજરાત પ્રકૃતિમંડળની પણસ્થાપના કરી અને ગુજરાતીમાં તો વિજ્ઞાનનું સર્વપ્રથમ કહી શકાય તેવું ત્રૈમાસિક ‘પ્રકૃતિ’ શરૂ કર્યું. એના તંત્રી તરીકે અનેક અભ્યાસપ્રચુર અનેક વિદ્વદભોગ્ય લેખો લખ્યા. અંતે જ્યારે એ થોડા વર્ષ ચાલીને બંધ પડ્યું ત્યારે તેનો શોક એમણે સંતાનહ્રાસ જેટલો ઘેરી વળેલો કારણ કે એ માસિકના નિમિત્તે ગુજરાતને રૂબીન ડેવિડ કે વિજયગુપ્ત મૌર્ય જેવા અનેક અભ્યાસીજનો સાંપડેલા.